P. Hrušovský, podpredseda NR SR: (2002-05-28):
V. Oberhauser, poslanec: Ďakujem, pán predsedajúci. Vážené panie poslankyne, vážení páni poslanci, ja by som na úvod chcel povedať, že chápte návrh, ktorý vám predkladatelia predkladajú ako návrh, ktorý je zameraný na to, aby pomohol usporiadať vzťahy medzi Slovenskou republikou a Maďarskou republikou tak, aby naozaj vznikla atmosféra dobrých susedských vzťahov. Čiže neberte to tak, že my chceme vytvoriť za každú cenu normu, ktorá bude zlá. Jednoducho, na zlý zákon z maďarskej strany je ťažko možné prijať dobrý zákon zo slovenskej strany. Maďarský zákon o Maďaroch žijúcich v susedných štátoch je jednoducho zlý. Je to zákon, ktorý bol aj medzinárodne vyhodnotený ako zákon, ktorý je v rozpore s pravidlami v Európe. Čiže náš návrh je určitým protitlakom, aby maďarská strana prehodnotila svoj prístup, zvážila, či takýto zákon nechá vo svojej legislatíve. Preto to berte skôr ako pomoc vládnej koalícii robiť určitým spôsobom tlak na maďarskú stranu, aby naozaj videla, že Slovensko je pripravené prijať účinné opatrenia, ak maďarská strana neprehodnotí uplatňovanie tohto zákona a nezmení, neopraví ho, nepozmení ho na európske štandardy. Čiže preto vás prosím, aj keď iste máte nejaké koaličné úvahy, zvážte túto okolnosť a posuňte ho do druhého čítania. Pán predseda vlády Medgyessy práve dnes vyhlásil, že on sa právne považuje za predsedu vlády desiatich miliónov Maďarov, ale že myslí aj na tých ďalších Maďarov, ktorí žijú v susedných štátoch. Ale nemôže pracovať parlament takým spôsobom, ktorý bude poškodzovať vzájomné vzťahy medzi štátmi, a o to nám ide, aby sme našli riešenie s maďarskou stranou, ktoré nebude narušovať vzájomné vzťahy. Tento zákon, ktorý maďarská strana zatiaľ schválila, vzájomné vzťahy narušuje. Tak to je, myslím si, zásadná poznámka. Priatelia, čo urobila slovenská strana zatiaľ, a aký to malo výsledok? Prijali sme uznesenie Národnej rady Slovenskej republiky. Vláda prijala uznesenie, ktorým jednoznačne odsúdila zákon o Maďaroch žijúcich v susedných štátoch a vyhlásila, že nepripustí, aby sa tento zákon uplatňoval na našom území. Vláda prijala opatrenia, ktorými mala tomuto zabrániť. Ale aká je realita? Zákon sa na území Slovenskej republiky naďalej uplatňuje. Na území Slovenskej republiky ministerstvo vnútra ani krajský úrad v Nitre, ktorý registroval Združenie pre spoločné ciele, nedokázal zrušiť registráciu tohto združenia, hoci preukázateľne koná v rozpore so zákonmi. Zhromažďuje, ako to povedal aj pán poslanec Palko, neoprávnene osobné údaje občanov Slovenskej republiky a poskytuje ich cudziemu štátu. Koľko pracovníkov SIS je už registrovaných v Maďarsku? Koľko pracovníkov polície je registrovaných v Maďarsku? Koľko colníkov je registrovaných v Maďarsku? Aká je istota Národného bezpečnostného úradu, že ochrana údajov týchto ľudí, ktorí pracujú v zložkách, ktoré majú styk s dôvernými vecami, s tajnými vecami, aká je istota, že ich údaje sú ochránené a ich nezávislosť od nejakých cudzích záujmov je ochránená. Čiže dnes je realita takáto! Dokonca podľa našich informácií Csemadok, ktorý čerpá dotácie zo štátneho rozpočtu, organizuje v jednotlivých obciach pracoviská, v ktorých robí prípravu registrácie maďarských preukazov! A vláda doposiaľ nenašla účinné mechanizmy, ako tomu zamedziť, ako prekaziť túto činnosť! Čiže realita je naozaj taká, že zrejme doterajšia legislatíva, zložky, ktoré by mali konať, nedokázali nájsť účinné formy ochrany Slovenska pred takýmto neoprávneným konaním a pred uplatňovaním zákona, o ktorom vláda aj Národná rada jednoznačne vyhlásili, že s ním nesúhlasí a nepripustí jeho uplatňovanie na našom území. Čiže v tomto zmysle vidíte, že doposiaľ bolo to konanie bezzubé, a preto si myslíme, že je potrebné, aby v tejto zákonnej norme... My sme otvorení riešeniam. Treba v druhom čítaní navrhnúť také zmeny, ktoré zlepšia tento zákon! Prídu s opatreniami, ktoré ochránia občanov pred diskrimináciou. My nemáme záujem občanov na Slovensku diskriminovať. Ale pánovi poslancovi Palkovi by som rád odpovedal. Predstavte si, že naši ľudia, ktorí idú do Maďarska, konkrétne mi hovorili, ľudia, proste kamionisti chodia s kamiónmi cez Maďarsko, prídu do Maďarska a tam sa ich spýtajú, či majú maďarský preukaz, Maďari, pri kontrole na diaľnici. Jednoducho ich tam zdržujú, keď zistia, že nemajú maďarský preukaz. Robia im kontroly, ktoré nemajú konca-kraja, čiže vyložene robia nátlak na ľudí povedzme s novozámockou, galantskou poznávacou značkou na území Maďarska, že prečo nemajú maďarský preukaz, keď žijú na juhu Slovenska! Tieto veci naozaj sa stali! Môžeme doniesť konkrétnych svedkov! Pán poslanec Duray sa usmieva, lebo on je spolutvorcom tohto zákona, sám nám to povedal! (Hlasy v rokovacej sále.) Čiže on, ktorý je známy tým, že mu je bližší maďarský parlament ako slovenský, že jednoducho on ťažko môže hľadať normu, ktorá by zohľadňovala slovenské záujmy a záujmy slovenského parlamentu. Čiže naozaj tu ide aj o poškodzovanie fyzických osôb. Keď si zoberiete zo strany maďarského zákona, nebol to nátlak na fyzické osoby, keď sa im povedalo, že kto bude mať maďarský preukaz, kto bude mať maďarský príbuzenský preukaz, dostane 20 000 forintov? Alebo dostane vybavenie do školy pri nástupe do prvého ročníka. Viete veľmi dobre, v januári, vo februári prebiehalo prijímanie do prvých ročníkov. Na juhu Slovensko prebehol súboj, lebo je jasné, že je menej detí a škola, ktorá nebude mať dosť detí, tú zrejme zavrú. Tak prebehol súboj medzi školami s maďarským vyučovacím jazykom a školami so slovenským vyučovacím jazykom o deti a oni ich podplácali práve prostredníctvom zákona o Maďaroch žijúcich v iných štátoch. Máme tu konkrétne dokumenty organizácie Komárno a okolie, kde prichádzali peniaze zo zahraničia, kde oslovovali rodiny. Môžem vám ukázať dokumentáciu, ktorú máme k dispozícii, dáme vám ju všetkým k nahliadnutiu. Všetky deti v Komárne, aj tie, čo boli slovenské, boli oboslané obežníkom, kde im vysvetľujú v zmysle zákona o Maďaroch v susedných štátoch, aké podpory môžu získať, keď dajú svoje deti do školy s maďarským vyučovacím jazykom! Pani Vargová v Komárne, ktorá je správkyňa tohto fondu, máme tu jej výročnú správu. Peniaze jej prichádzajú z Budapešti z konkrétnych organizácií, Rákoczyho nadácia a tak ďalej. A je tu aj každoročný odpočet čerpania finančných prostriedkov, na čo boli použité. Čiže tu sú konkrétne dôkazy, ako sa pracuje dnes v zmysle tohto zákona na území Slovenskej republiky. Jednoducho Slovenská republika je povinná a parlament, myslím si, že by mal hľadať aspoň nástroje, aby zamedzil tejto diskriminácii, ktorá na juhu Slovenska dnes prebieha, kde sú jednoznačne prostredníctvom zákona o Maďaroch žijúcich v štátoch zvýhodňovaní občania, ktorí sa hlásia k maďarskej národnosti, ktorí dávajú deti do škôl s maďarským vyučovacím jazykom a na etnickom princípe sú poškodzovaní v rozpore so slovenskou ústavou občania inej národnosti, ktorí žijú na zmiešanom území, lebo tí nemajú nárok na tieto príspevky, tí nemajú nárok na tieto dotácie, ktoré sem chodia z Maďarska a dnes už zo štátneho rozpočtu Maďarskej republiky. A tam je aj odpoveď pánovi Nagyovi. Maďarská republika v zmysle medzištátnej dohody o dobrých susedských vzťahoch, ktorú tu citoval, bola povinná, skôr ako takýto zákon prijala, urobiť dohody so Slovenskou republikou, aby jednoznačne vymedzila práva a povinnosti, aby dohodla vzájomné vzťahy, aby nenarušila dobré susedstvo. A toto Maďarská republika neurobila, zákon neprerokovala, prijala ho a uplatnila. A my musíme v parlamente k tomu dať jasnú odpoveď, a preto vás prosím, aby ste podporili náš návrh a schválili jeho druhé čítanie s tým, že sme otvorení všetkým dobrým návrhom, ktoré jeho znenie zlepšia. Ďakujem za pozornosť.